Muista pestä kädet saippualla – hyvä käsihygienia auttaa suojautumaan epidemioilta

Etelä-Karjalassa, kuten muuallakin Suomessa, sairastetaan tällä hetkellä influenssaa ja noroviruksen aiheuttamaa vatsatautia. Käsien huolellinen puhdistus on edelleen tehokas tapa ehkäistä erilaisten infektioiden, esimerkiksi hengitystie- ja vatsatautien, tarttumista.

Erittäin herkästi tarttuva norovirus aiheuttaa vatsataudin, jonka oireita ovat muun muassa pahoinvointi, oksentelu, ripuli ja vatsakivut. Sairastuneen tulee pysyä kotona sairastamassa ja välttää kontakteja kahteen oireettomaan vuorokauteen asti.

Varsinkin norovirus leviää helposti kosketuksen ja pintojen välityksellä.
– Huolellinen käsienpesu vedellä ja saippualla on yhä paras keino ehkäistä flunssien ja vatsatautien leviämistä. Pese kädet vedellä ja saippualla tai käytä käsihuuhdetta etenkin kotiin tullessa, niistämisen jälkeen ja ennen ruokailua – näin suojaat sekä itsesi että muut, kehottaa infektioylilääkäri Annika Luukkainen Etelä-Karjalan hyvinvointialueelta.

Etelä-Karjalan keskussairaalassa on todettu muutamia norovirustapauksia sekä potilaissa että henkilökunnassa.
– Suosittelemme harkitsemaan, onko vierailu sairaalassa juuri nyt tarpeellinen. Mikäli vierailu on välttämätön, pyydämme noudattamaan tehostettua käsihygieniaa ja suojautumista. Tarvittaessa henkilökuntamme opastaa. Flunssa-, vatsatauti- tai muiden infektion oireissa vierailulle ei saa tulla, ohjeistaa johtajaylilääkäri Sari Silventoinen.

Infektioylilääkäri Luukkainen kertoo, että tehostetut hygienia- ja varotoimet otetaan käyttöön viipymättä aina, kun tilanne sitä edellyttää. Potilaiden hoito jatkuu turvallisesti, ja henkilöstö noudattaa tarkennettuja suojakäytäntöjä. Tilannetta seurataan tiiviisti.

https://youtu.be/isLPN0UdeDM

https://youtu.be/De5Fz2lkv30

Lue lisää noroviruksesta ja sen tarttumisen ehkäisystä: Norovirus - THL

Lue lisää influenssasta ja sen tarttumisen ehkäisystä: Influenssa - THL

Lisätietoja medialle:

Annika Luukkainen, infektioylilääkäri, puh. 040 542 4073, annika.luukkainen@ekhva.fi (tarkemmat tiedustelut Ekhvan tartuntatautitilanteesta)

Sari Silventoinen, johtajaylilääkäri, puh. 040 776 6688, sari.silventoinen@ekhva.fi (tavoitettavissa 15.2.2026 saakka, poissa 16.–22.2.2026)